b'\n_START_ARTICLE_\nSuperkontinents\n_START_PARAGRAPH_\nSuperkontinents ir \xc4\xa3eolo\xc4\xa3isks termins, kas apz\xc4\xabm\xc4\x93 sauszemes masu, kas sev\xc4\xab ietver vair\xc4\x81k nek\xc4\x81 vienu kontinent\xc4\x81l\xc4\x81s Zemes garozas gabalu (kratonu). Uz m\xc5\xabsdienu Zemes terminam "superkontinents" visvair\xc4\x81k atbilst Eir\xc4\x81zija, jo \xc5\xa1is kontinents sast\xc4\x81v no vair\xc4\x81kiem kratoniem._NEWLINE_Terminu visbie\xc5\xbe\xc4\x81k lieto paleo\xc4\xa3eogr\xc4\x81fi, apz\xc4\xabm\xc4\x93jot pag\xc4\x81tn\xc4\x93 eksist\xc4\x93ju\xc5\xa1o sauszemes masu, kur\xc4\x81 s\xc4\x81kotn\xc4\x93ji bija apkopoti visi m\xc5\xabsdienu kontinenti.\n_START_SECTION_\nZemes superkontinentu v\xc4\x93sture\n_START_PARAGRAPH_\nVisvec\xc4\x81kais zin\xc4\x81mais superkontinents ir V\xc4\x81lbara. T\xc4\x81 izveidoj\xc4\x81s no protokontinentiem un k\xc4\xbcuva par superkontinentu aptuveni pirms 3,1 miljardiem gadu, sadal\xc4\xabj\xc4\x81s pirms aptuveni 2,8 miljardiem gadu._NEWLINE_Pirms aptuveni 2,7 miljardiem gadu izveidoj\xc4\x81s n\xc4\x81kamais superkontinents - Kenorlenda, kura savuk\xc4\x81rt sadal\xc4\xabj\xc4\x81s pirms aptuveni 2,5 miljardiem gadu \xc5\xa1\xc4\x81dos protokontinentu kratonos - Laurentij\xc4\x81, Baltik\xc4\x81, Austr\xc4\x81lij\xc4\x81, Kalahari._NEWLINE_P\xc4\x93c tam laikaposm\xc4\x81 pirms 1,8 - 1,5 miljardiem gadu Kolumbija, kurai sekoja Rod\xc4\xabnija, kura sadal\xc4\xabj\xc4\x81s pirms aptuveni 750 miljoniem gadu. Viens no Rod\xc4\xabnijas fragmentiem tagad veido lielu da\xc4\xbcu no Dienvidu puslod\xc4\x93 eso\xc5\xa1ajiem kontinentiem._NEWLINE_V\xc4\x93laj\xc4\x81 paleozoj\xc4\x81 Rod\xc4\xabnijas fragmenti atkal apvienoj\xc4\x81s Pangej\xc4\x81, kura p\xc4\x93c tam sadal\xc4\xabj\xc4\x81s zieme\xc4\xbcu superkontinent\xc4\x81 - Laur\xc4\x81zij\xc4\x81 un dienvidu superkontinent\xc4\x81 - Gondv\xc4\x81n\xc4\x81._NEWLINE_Jaun\xc4\x81kie p\xc4\x93t\xc4\xabjumi liecina, ka superkontinenti veidojas noteiktos Zemes att\xc4\xabst\xc4\xabbas ciklos, aptuveni ik p\xc4\x93c 250 miljoniem gadu.\n_START_SECTION_\nSuperkontinentu sadal\xc4\xab\xc5\xa1an\xc4\x81s meh\xc4\x81nisms\n_START_PARAGRAPH_\nMilz\xc4\xabgie superkontinenti blo\xc4\xb7\xc4\x93 no Zemes iek\xc5\xa1ienes pl\xc5\xabsto\xc5\xa1o siltumu un rezult\xc4\x81t\xc4\x81 Zemes astenosf\xc4\x93ra zem \xc5\xa1\xc4\xabs milzu sauszemes masas p\xc4\x81rkarst. Litosf\xc4\x93ra virs p\xc4\x81rkarsu\xc5\xa1\xc4\x81 apvidus pace\xc4\xbcas, pl\xc4\xabst un pa \xc5\xa1ie pl\xc4\xabsumiem izpl\xc5\xabst magma, kas pak\xc4\x81peniski papla\xc5\xa1ina plaisu un sadala superkontinentus.'